МОТИВИ

Към проекта на Актуализираната секторна пощенска политика

на Република България

Актуализираната секторна пощенска политика на Република България е изготвена в изпълнение на чл. 9а от Закона за пощенските услуги.

Секторната пощенска политика определя насоките за развитие на националния пощенски сектор. Съгласно Закона за пощенските услуги, Секторната пощенска политика се актуализира при настъпване на съществени изменения в законодателството на Европейския съюз в областта на пощенските услуги и/или в актовете на Всемирния пощенски съюз, както и при необходимост, възникнала от промени в обществените отношения, свързани с извършването на пощенски услуги.

На европейско ниво, в периода след 2016 г. от страна на Европейската комисия се извършиха редица консултации и проучвания сред държавите членки относно релевантността на Пощенската директива[[1]](#footnote-1) спрямо развитията на пазара в последното десетилетие. Директивата е приета през 2008 г. и се обсъждаше нейното преразглеждане евентуално през 2020-2021 г. Европейската комисия обаче подготвя през настоящата година извършването на проучване, с цел изготвяне на анализ за перспективите пред пощенския сектор в бъдеще с отчитане на пазарните тенденции. За разлика от предишните проучвания на Комисията, които са с акцент върху изпълнението на Пощенската директива, новото проучване ще е за бъдещето. Очаква се проучването да приключи в средата на 2024 г. Въз основа на резултатите, ако е подходящо, ЕК ще представи законодателно предложение за преразглеждане на Пощенската директива. Това се очертава да е политическо решение за следващия законодателен цикъл.

Развитието на пандемията от COVID-19 и невъзможността за присъствени срещи доведоха до анулирането или отлагането на редица международни събития. Провеждането на 27 конгрес на Всемирния пощенски съюз (ВПС), предвидено за 2020 г., беше отложено с една година и се състоя през 2021 г. Приетите актове съдържат основно изменения, които се извършват по време на всеки конгрес и са задължителни за функционирането на международната пощенска услуга, като например актуализирането на възнагражденията между избраните оператори за доставен пощенски трафик, т.нар. крайни такси.

Въпреки, че в последните години не са настъпили изменения в секторното законодателство на европейско и световно ниво, секторът претърпя динамично развитие, като основните тенденции на пазара и бизнес моделите съществено се измениха. Действащият документ е от 2015 г. и не адресира въпросите, които са актуални през последните години, като дигитализацията, електронната търговия, спада в обемите на кореспондентските пратки за сметка за ръста в сегмента на колетите, преодоляване на последиците от пандемията и икономическата криза и др. Поради дългата продължителност на действието му, той не отчита настъпилите междувременно промени в пазарната среда и нагласите на потребителите.

Проектът на Актуализирана секторна пощенска политика на Република България има за цел да се усъвършенстват и осъвременят текстове в документа, при отчитане на предизвикателствата пред органите, провеждащи държавната политика и регулирането, пред пощенския оператор с възложено задължение за извършване на обществени услуги и другите пощенски оператори, действащи на пазара, постоянно променящите се изисквания на потребителите, екологичните аспекти и други аспекти, които имат отношение към пощенския сектор.

В изготвения проект освен усъвършенстване и актуализиране на досегашните текстове, е поставен акцент и върху борбата с климатичните промени, които глобално засягат света. Редуцирането на вредните емисии е предизвикателство пред целия сектор и особено пред пощенските оператори, които имат основна роля при решаването на проблема. Това налага необходимостта от вземане на мерки за опазване на околната среда при определянето на бъдещите стратегии за развитие на пощенския сектор.

С приемането на проекта на Актуализирана секторна пощенска политика на Република България ще бъде усъвършенстван акта, който определя насоките за развитието на сектора в областта на пощенските услуги, в следните конкретни направления:

* провеждане на държавното управление и на независимото регулиране на пощенския сектор, напълно отворен за конкуренция;
  + гарантиране на предоставянето на универсалната пощенска услуга, като услуга от общ икономически интерес, в дългосрочен план, чрез избор на доставчик със задължение за извършването ѝ;
  + прилагане на финансови механизми за компенсиране на нетните разходи от извършването на универсалната пощенска услуга, в съответствие с европейската рамка за държавните помощи под формата за компенсация за услуги от общ икономически интерес;
  + насърчаване на конкурентен единен пазар в ЕС в контекста на нарастващите доставки от електронната търговия;
  + предоставяне на услуги, с фокус върху крайните потребители;
  + защита на интересите на потребителите и гарантиране на равнопоставен достъп до предоставяните пощенските услуги и до информацията за техните характеристики;
  + укрепване на ролята на пощенския сектор в борбата с климатичните промени и редуцирането на вредните емисии;
  + развитие и усъвършенстване на дейностите в областта на издаването и съхранението на пощенски марки, пощенски продукти и специални пощенски печати.

1. Директива 2008/6/ЕО на Европейския парламент и на Съвета от 20 февруари 2008 г. за изменение на Директива 97/67/ЕО с оглед пълното изграждане на вътрешния пазар на пощенски услуги в Общността [↑](#footnote-ref-1)